عرفات “كود” من مصادر مطلعة بللي عدد الإصابات بفيروس كورونا المستجد فالبؤرة العائلية اللي تسجلات فدرب الفقيه، وتحديدا فمنطقة “عين إيطي” فمراكش وصل ل18 حالة مؤكدة، اليوم السبت، بعدما خرجو تحاليل إيجابية فصفوف بعض المخالطين للنساء المصابات. وحسب المصادر نفسها لـ”كود”، فمازال مجموعة من المخالطين ديال المصابين فهذ البؤرة كيتسناو النتائج ديالهم، فالوقت اللي خرجات أزيد من 20 تحليلة لمخالطين اخرين سلبية. وحسب التحريات اللي داروها البوليس، انتقلات عدوى فيروس كورونا لمجموعة من العائلات فظرف وجيز، وتقاسو بالفيروس النساء فقط، بسباب حمام بلدي كان عند وحدة من المصابات فالدار، وكانو كيمشيو ليه العيالات باش يتحممو، وكيديرو فيه تجمعات، وهذشي اللي خلا أغلبهم يتصاب. ووضعات السلطات المحلية درب الفقيه، التابع لمقاطعة “النخيل”، فالحجر الصحي، وهذي ثلث أيام باش طوقاتو بليباريير حتى تكتمل لائحة المخالطين دالمصابات، ويتدار ليهم الكشف. وكيتلقاو المصابات العلاج ديالهم فسبيطارات الرازي وابن رشد، والحالة ديالهم مستقرة ومزيانة، كيف اكدات المصادر لـ”كود”. 
تقاسو بالفيروس فحمام بلدي.. تسجيل 18 إصابة بكورونا فبؤرة عائلية فعين إيطي فمراكش